Mihál, Jozef, podpredseda vlády a minister práce, sociálnych vecí a rodiny SR (2010-09-09):
Ďakujem, vážený pán predsedajúci. Chcel by som sa vyjadriť k návrhom, ktoré tu zazneli, a k diskusii. Najprv by som sa rád vyjadril k návrhu, ktorý bol prednesený v spoločnej správe výborov, ktorý prišiel z výboru pre sociálne veci. Tam v podstate ide o to, ponechať príspevok na presťahovanie za prácou, nevypúšťať ho zo zákona. Ja môžem povedať za seba, že akceptujem takýto návrh, pretože je faktom to, že súčasné nízke využívanie tohto príspevku je dané prísnym nastavením podmienok jeho poskytovania. Čiže súhlasím. Pozrieme sa pri práci na pripravovanej ďalšej novele zákona o službách zamestnanosti na nastavenie týchto podmienok. A odporúčam takisto za seba, ak sa k tomu môžem takto postaviť, teda ponechať príspevok na presťahovanie za prácou. Čiže súhlasil by som s pozmeňujúcim návrhom, ktorý vzišiel z rokovania výboru. Pokiaľ ide o pozmeňujúce návrhy, ktoré predniesol pán poslanec Ondruš. Takisto sme o tom už hovorili na výbore fakticky dnes ráno. Takže len zopakujem pre poslancov, ktorí na výbore neboli, v prvom rade ide o filozofický postoj k tomuto zákonu. Jednu filozofiu prezentoval pán Ondruš, aj teraz tou poslednou faktickou poznámkou. Takže je nám jasné ako. Náš postoj je taký, že odporúčame zjednodušovať zákony. Zákony by mali byť jednoduché, prehľadné, zrozumiteľné. Mali by byť také, aby nám nezaťažovali administratívu. Viete, na úradoch práce dnes pracuje vyše 11 000 zamestnancov. A hovorím, ja som si niektoré úrady práce prešiel. Sťažujú sa mi zamestnanci, koľko rôznych agend musia riešiť. Čiže nielen v tejto novele, ale hlavne v tej ďalšej, ktorú pripravujeme, ktorú chystáme na ministerstve práce a ktorú predložíme vám niekedy po novom roku, tak tam chceme ďalej redukovať niektoré príspevky, ktoré sa nevyužívajú, alebo zlučovať niektoré nástroje, optimalizovať to, aby sme zároveň dosiahli aj to, aby neboli zamestnanci úradov práce tak preťažení a zavalení agendami, ako je to v súčasnosti. My ťažko môžeme hovoriť o znižovaní administratívy, keď tomu nepomôžeme vhodne nastavenou legislatívou. Ešte sa vyjadrím k tým kompetenciám úradov práce. Ak nejaký úrad práce na základe poznatkov zo svojho regiónu navrhne nejaké opatrenie alebo nejaký návrh na pilotný projekt, veď to je v poriadku. Nikto tej iniciatíve brániť nebude, ale to schválenie týchto projektov pôjde cez ústredný orgán. To znamená, nebudú mi partizáni na úradoch práce vymýšľať tzv. pilotné projekty tak, že keď tam potom prídem pozrieť, aká je tam situácia, zistím, že vzdelávanie nastupujúcich živnostníkov je riešené takým pilotným projektom, že živnostník dostane do ruky CD a má si ho pustiť na svojom počítači. Tam si má pozrieť nejaké inštrukcie, ako sa podniká. Je tam nejaké video. No je to skrátka niečo úplne úžasné. A firma, ktorá tento projekt vypracovala a ktorá ho pilotným spôsobom šíri po pol Slovensku, pilotne na jednom mieste, a nie na viacerých úradoch práce naraz, tak za to inkasuje sumu v prepočte 300 eur za 1 CD. Takže takéto niečo ja nemienim ďalej podporovať, a preto aj návrh na zmenu § 54. My tu nemáme peniaze na rozhadzovanie, prosím pekne. Dobre. To je z mojej strany všetko. Ďakujem za pozornosť a opakujem, verím vo vašu podporu predloženého návrhu zákona. Ďakujem. (Potlesk.)